VEGA præsenterer  **Æteriske melodier i kølig lo-fi indpakning fra Drab Majesty**

*Den 16. oktober kan du opleve isnende keys og mekaniske perkussion-rytmer, når Drab Majesty rammer VEGA.*

Med rumklang på guitarerne, synth-bas og kommanderende vokaler sammenkoger alteregoet fra Los Angeles klassisk new wave fra 80´erne med futuristisk originalitet.

Sidste år spillede Drab Majesty i Ideal Bar, og til efteråret kan du opleve det forunderlige, androgyne projekt i Lille VEGA. Den musikalske rejse begyndte på grund af en kvidrende transmission modtaget på et firespors-kassettebånd. Et væsen kendt som Deb Demure, en slags interdimensionel muse, uddelte sin overjordiske vision til mennesket. Visionen skulle realiseres via lo-fi indspilninger og et fokus på æstetikken i kultiske optrædener.

Båndet som fik titlen *Unarian Dances* cirkulerede i Los Angeles’ undergrund og sikrede Drab Majesty en pladekontrakt, der resulterede i albummet *Careless*, der blev rost til skyerne af anmeldere.

Den talentfulde multiinstrumentalist har tidligere spillet trommer for bands som Marriages og Black Mare, men med Drab Majesty leverer han metodiske eksperimenter i kreativitetens identitet. På scenen leverer Drab Majesty med et voldsomt kropssprog, malet som Harlequin og pakket ind i drømmende æteriske melodier et eklektisk og intenst show.

Drab Majesty er en indtagende blanding af et rumvæsen, en mimer og en præstinde i en menneskelig krop. Den 12. juli udgiver han sit tredje studiealbum, der har fået titlen *Modern Mirror.*

**Fakta om koncerten**Drab Majesty (US)   
Onsdag den 16. oktober kl 21.00  
Store VEGA, Enghavevej 40, 1674 København V  
Billetpris 165 kr. + gebyr  
Billetsalget starter i dag kl 13.00 via VEGA.dk og Ticketmaster